ՆԱԽԱԳԻԾ

**ԱՐՑԱԽԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՊԵՏԱԿԱՆ ԿԵՆՍԱԹՈՇԱԿՆԵՐԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

**Հոդված 1.** «Պետական կենսաթոշակների մասին» 2011 թվականի նոյեմբերի 30-ի ՀՕ-60-Ն օրենքի (այսուհետ՝ Օրենք) 13-րդ հոդվածի 1-ին մասում «23 տարին» բառերը փոխարինել «26 տարին» բառերով:

**Հոդված 2.**Օրենքի 15-րդ հոդվածի 5-րդ մասում «23 տարեկան» բառերը փոխարինել «26 տարեկան» բառերով:

**Հոդված 3.**Օրենքի 20-րդ հոդվածի 1-ին մասից հանել «` հինգ տարվա ընթացքում,» բառերը և երկրորդ նախադասությունը:

**Հոդված 4.** Օրենքի 38-րդ հոդվածի 3-րդ մասի 1-ին կետում «արժեքը» բառից հետո լրացնել «կամ զինծառայողի անձնական գործակիցը» բառեր:

**Հոդված 5.** Օրենքի 55-րդ հոդվածի 12-րդ մասում «2020 թվականի հոկտեմբերի 1-ը» բառերը փոխարինել «2021 թվականի հունվարի 1-ը», իսկ «2021 թվականի հոկտեմբերի 1-ը» բառերը՝ «2022 թվականի մայիսի 1-ը» բառերով:

**Հոդված 6.**Սույն օրենքն ուժի մեջ է մտնում 2022 թվականի հունվարի 1-ից: Եթե մինչև 2022 թվականի հունվարի 1-ը ներկայացված՝ հաշմանդամության զինվորական կենսաթոշակ նշանակելու կամ կենսաթոշակի տեսակը հաշմանդամության զինվորական կենսաթոշակի փոխելու դիմումը մերժվել է զինվորական ծառայության հետ հաշմանդամության (հիվանդության, խեղման) պատճառական կապը զինվորական ծառայությունից սահմանված կարգով արձակվելուց հինգ տարի հետո սահմանելու (որոշելու) հիմքով, ապա հաշմանդամության զինվորական կենսաթոշակը նշանակվում է (կենսաթոշակի տեսակը փոխվում է)՝

1) 2022 թվականի հունվարի 1-ից, եթե անձը կրկին դիմում է մինչև 2023 թվականի հունվարի 1-ը.

2) դիմելու օրվանից, եթե անձը կրկին դիմում է 2023 թվականի հունվարի 1-ից

 հետո։

**ԱՐՑԱԽԻ ՀԱՆՐԱՊԵՏՈՒԹՅԱՆ**

**ՆԱԽԱԳԱՀ՝ Ա.ՀԱՐՈՒԹՅՈՒՆՅԱՆ**

ՆԱԽԱԳԻԾ

**ԱՐՑԱԽԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ԶԻՆՎՈՐԱԿԱՆ ԾԱՌԱՅՈՒԹՅԱՆ ԵՎ ԶԻՆԾԱՌԱՅՈՂԻ ԿԱՐԳԱՎԻՃԱԿԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

**Հոդված 1. «**Զինվորական ծառայության և զինծառայողի կարգավիճակի մասին» 2018 թվականի հոկտեմբերի 31-ի ՀՕ-51-Ն oրենքի 70-րդ հոդվածի 6-րդ մասի 2-րդ կետում «23 տարին» բառերը փոխարինել «26 տարին» բառերով:

**Հոդված 2.**Սույն օրենքն ուժի մեջ է մտնում 2022 թվականի հունվարի 1-ից:

**ԱՐՑԱԽԻ ՀԱՆՐԱՊԵՏՈՒԹՅԱՆ**

**ՆԱԽԱԳԱՀ՝ Ա.ՀԱՐՈՒԹՅՈՒՆՅԱՆ**

***ՀԻՄՆԱՎՈՐՈՒՄ***

***««ՊԵՏԱԿԱՆ ԿԵՆՍԱԹՈՇԱԿՆԵՐԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ԵՎ ««ԶԻՆՎՈՐԱԿԱՆ ԾԱՌԱՅՈՒԹՅԱՆ ԵՎ ԶԻՆԾԱՌԱՅՈՂԻ ԿԱՐԳԱՎԻՃԱԿԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՕՐԵՆՔՆԵՐԻ ՆԱԽԱԳԾԵՐԻ ՓԱԹԵԹԻ ԸՆԴՈՒՆՄԱՆ***

 ***Կարգավորման ենթակա ոլորտի կամ խնդրի սահմանումը***

 Օրենքների նախագծերի փաթեթի ընդունումը պայմանավորված է կերակրողին կորցնելու դեպքում առկա (ցերեկային) ուսուցմամբ սովորող անձանց կենսաթոշակ կամ պատգևավճար ստանալու իրավունք վերապահող օրենքներով սահմանված տարիքի վերանայման, հաշմանդամության զինվորական կենսաթոշակների համար օրենքով սահմանված սահմանափակման վերացման, զինվորական կենսաթոշակների վերահաշվարկման գործընթացի հստակեցման, ինչպես նաև դադարեցված կենսաթոշակների վճարումները վերսկսելու համար դիմելու ժամկետները երկարաձգելու անհրաժեշտությամբ:

 ***Առկա իրավիճակը և տվյալ բնագավառում իրականացվող քաղաքականությունը***

 «Պետական կենսաթոշակների մասին» գործող օրենքով սահմանված է, որ առկա (ցերեկային) ուսուցմամբ սովորող անձի կերակրողին կորցնելու դեպքում կենսաթոշակ ստանալու իրավունքը պահպանվում է մինչև նրա 23 տարին լրանալը: Հաշվի առնելով Արցախի Հանրապետությունում միջնակարգ, բարձրագույն և հետբուհական համակարգի տևողությունը և արական սեռի անձանց համար՝ պարտադիր զինվորական ծառայության ժամկետը, առաջարկվում է կերակրողին կորցնելու դեպքում կենսաթոշակ ստանալու իրավունքը առկա (ցերեկային) ուսուցմամբ սովորող անձանց համար սահմանել մինչև 26 տարին լրանալը: Նույն օրենքի 20-րդ հոդվածով սահմանված է, որ զինվորական ծառայության ժամանակ ստացած խեղման կամ ձեռք բերված հիվանդության հիմքով հաշմանդամ ճանաչված անձին հաշմանդամության զինվորական կենսաթոշակ է նշանակվում, եթե նա հաշմանդամ է ճանաչվել զինծառայության ընթացքում կամ զինծառայությունից արձակվելուց հետո հինգ տարվա ընթացքում:

 Նույն օրենքի 38-րդ հոդվածի համաձայն՝ զինվորական կենսաթոշակը, առանց գրավոր դիմումի, վերահաշվարկվում է, եթե փոխվել է զինվորական կենսաթոշակի չափը հաշվարկելու համար հիմնական կենսաթոշակի չափը կամ զինվորական ծառայության ստաժի մեկ տարվա արժեքը: Հարկ է նկատել, որ զինվորական կենսաթոշակի վերահաշվարկման հիմքում նշված չէ զինծառայողի անձնական գործակցի փոփոխությունը:

 ***Կարգավորման նպատակը և բնութը***

 Ներկայացվող օրենքների նախագծերի փաթեթով առաջարկվում է կերակրողին կորցնելու դեպքում աշխատանքային, զինվորական կամ սոցիալական կենսաթոշակ, ինչպես նաև պարգևավճար ստանալու իրավունքն առկա (ցերեկային) ուսուցմամբ սովորողի պարագայում պահպանել մինչև նրա 26 տարեկանը լրանալը, հաշվի առնելով՝ 12-ամյա միջնակարգ կրթության համակարգին և բարձրագույն կրթության որակավորման երկաստիճան համակարգին անցնելու հանգամանքները: Առաջարկվում է նաև վերացնել հաշմանդամության զինվորական կենսաթոշակ նշանակելու համար օրենքով սահմանված սահմանափակումը, միաժամանակ ամրագրելով զինծառայողի անձնական գործակցի փոփոխման հիմքով զինվորական կենսաթոշակի վերահաշվարկման գործընթացը, ինչպես նաև երկարաձգել կորոնավիրուսի համավարակի և 2020 թվականի սեպտեմբերի 27-ի Արցախի Հանրապետության դեմ սանձազերծված պատերազմական գործողությունների հետևանքով դադարեցված կենսաթոշակների վճարումները վերսկսելու համար դիմելու ժամկետները:

 ***Ակնկալվող արդյունքը***

 Օրենքների նախագծերի փաթեթի ընդունման դեպքում առկա (ցերեկային) ուսուցմամբ սովորող անձի կերակրողին կորցնելու դեպքում կենսաթոշակ և պարգևավճար ստանալու իրավունքը կպահպանվի մինչև նրա 26 տարեկանը լրանալը, հաշմանդամության զինվորական կենսաթոշակների համար օրենքով սահմանված սահմանափակումը կվերացվի, կհստակեցվի զինվորական կենսաթոշակների վերահաշվարկման գործընթացը, ինչպես նաև կերկարաձգվեն դադարեցված կենսաթոշակների վճարումները վերսկսելու համար դիմելու ժամկետները:

***Ակտի նորմատիվ բնույթի հիմնավորվածությունը***

Օրենքի նախագիծը նորմատիվ է, քանի որ պարունակում է վարքագծի պարտադիր կանոններ անորոշ թվով անձանց համար:

 ***ԱՐՑԱԽԻ ՀԱՆՐԱՊԵՏՈՒԹՅԱՆ ԱՇԽԱՏԱՆՔԻ,***

 ***ՍՈՑԻԱԼԱԿԱՆ ԵՎ ՄԻԳՐԱՑԻԱՅԻ ՀԱՐՑԵՐԻ***

 ***ՆԱԽԱՐԱՐ Ա. ՊԵՏՐՈՍՅԱՆ***